ร้านนี้เป็นร้านโปรดของคนเชียงของหลายคน ที่ชื่นขอบการบรรยากาศร้านริมน้ำ(โขง)และนิยมทานปลาน้ำโขง เส้นทางมายังร้านให้ท่านขับรถเลี้ยวเข้าซอยข้าง สภ.เชียงของมาจนถึง สามแยก ก็ให้ตรงลงเนินไปยังถนนเลียบน้ำโขง เลี้ยวซ้าย  ตรงไปทางทิศเหนือเรื่อยๆ จะอยู่ซ้ายมือ ตรงข้ามท่าผาถ่าน ที่จอดรถข้างทาง ถนนกว้าง ไม่ต้องห่วงเรื่องเฉี่ยวชน

เมนูแนะนำ
1.ต้มยำปลาน้ำโขง (น้ำใสหรือน้ำข้น) รสจัดจ้าน ถึงเครื่องต้มยำ
2.สาวสองเมือง (สาหร่ายห่อหมูปรุงรสแล้วน้ำไปทอด ราดด้วยมายองเนส) เมนูนี้เหมาะสำหรับเด็กๆ หรือสั่งมาทานเล่นๆ อร่อยดี สาหร่ายข้างนอกกรอบข้างในเป็นหมูนุ่มๆ เป็นเมนูแนะนำของทางร้าน
3.ปลาน้ำโขงลวกจิ้ม เป็นปลาชนิดไหนต้องเลือกเอาเองตามชอบ
4.ปลาทับทิมนึ่งมะนาว ปลาสดมากๆราดด้วยน้ำจิ้มรสสะเด็ด  ทางร้านจะไปรับปลามามาจากกลุ่มผู้เลี้ยงปลาในกระชัง ซึ่งก็เลี้ยงกันอยู่ ในน้ำโขงเยื้องๆกันกับร้านนั่นแหละ
5.ผัดเผ็ดปลาน้ำโขง ทานกะข้าวสวยร้อนๆ เผ็ดกำลังดี ถึงเครื่องพริกแกง

วิจารณ์อาหารและบริการ
ป้าปึ(อ่านว่า : ปอ - อึ - ปึ)เจ้าของร้าน ช่วงนี้คงจะปวดหัวจัดเนื่องจากเป็นฤดูท่องเที่ยวลูกค้าเข้าร้านเยอะมากแต่เด็กเสริฟดันมาลากลับบ้านไปรับจ้างเกี่ยวข้าวกันหมด แถมลูกชายที่ทำหน้าที่เป็นคนปรุงอาหารก็อารมณ์ผันผวนบ่อยมาก อาหารที่ออกมามักไม่ค่อยได้มาตรฐานอย่างที่เคยเป็น ส่วนการบริการไม่ต้องพูดถึง ถ้ามีลูกค้าเข้ามาเต็มร้านจะวุ่นวายขนาดไหนลองนึกเอา
ความเป็นแปลงในทางลบ(ที่ตรวจพบ)
- สั่งเต้าหู้กระทะร้อน ก็ทำใส่หม้อกุ้งอบวุ้นเส้นมาให้ จากที่เคยใส่มาในจานร้อน
- สั่งต้มยำทะเลมะพร้าวอ่อนก็ใส่หม้อต้มยำธรรมดามาให้จากที่เคยใส่มาในลูกมะพร้าวอ่อนเลย รสชาติไม่เข้มข้นเหมือนเดิม
- ยำเห็ดเข็มทอง ดันลืมบีบมะนาว 
- ไม่มีบริการชงเครื่องดื่มให้ เนื่องจากไม่มีเด็กเสริฟ

โดยส่วนตัวแล้วผมยอมรับในฝีมือการปรุงอาหารของพ่อครัวที่นี่ แต่พักหลังๆที่จะออกแนวอินดี้ไปหน่อย
หากท่านมาเที่ยวเชียงของอย่าลืมแวะชิมกันนะฮะ ท่านอาจโชคดีเหมือนผมในสมัยก่อนที่ได้ชิมอาหารรสชาติถูกปาก ในช่วงเวลาที่พ่อครัวยังอารมณ์ดีๆ